***Diákotthoni tájékoztató***

**Tisztelt Szülő/Tanuló!**

Lakóhelyük és Kazincbarcika távolsága miatt szíves figyelmükbe ajánljuk diákotthonunkat. A tanulók kb. 1500-ra végeznek az iskolában, és leterheltségük az utazási idő kiiktatásával nagymértékben csökkenthető.

A diákotthon elhelyezkedése előnyös, a város szívében található, karnyújtásnyira a Volánbusz végállomásától. A tömegközlekedési eszközök, élelmiszerüzletek néhány perces sétával elérhetőek. A vasútállomásról a helyi járatú autóbuszokkal lehet megközelíteni.

A diákotthon az Irinyi János Református Oktatási Központban az intézménnyel egy udvaron található; koedukált, lányok és fiúk egyaránt igénybe vehetik.

A szobák négyágyasok, mosdóval ellátottak, melyek között van 14 db erkélyes, tanulószobával egybeépített lakószoba is. Rendelkezésre áll kondicionálóterem, illetve szintenként televízió is. Napi háromszori étkezést biztosítunk, emellett jól felszerelt teakonyhával is rendelkezünk.

**Célunk:**

* biztos pedagógiai háttérrel az eredményes tanulás és a társadalmi beilleszkedés biztosítása,
* felzárkóztatással – korrepetálással a továbbtanulás elősegítése,
* aktív szabadidő-szervezéssel, kultúraközvetítéssel, szociális biztonsággal személyiségfejlesztés, közösségformálás.

Az iskolai órákra való felkészülés mellett hagyományosan nagy jelentőséget kap a diákotthoni tanulóink életében a művelődés és a sportolás. Belső szervezésben kultúrtörténeti, képzőművészeti, zenei, egészségügyi foglalkozások, előadások, rendezvények vannak, és bekapcsolódunk a város kulturális életébe is.

A számítógéptermünk lehetővé teszi a diákotthoni tanulók számára:

* gyakorló/házi feladat megoldását,
* elmélyültebb, magasabb szintű munkához (szakkör, versenyre való felkészülés) eszközök biztosítását,
* szabadidő hasznos eltöltését.

**Kollégiumi térítési díjként csak étkezési díjat kell fizetni:**

**100 %-os díj: 1067 Ft/nap,**

**50 %-os díj: 534 Ft/nap.**

**50 %-OS KEDVEZMÉNYRE JOGOSULT:**

* aki rendszeres gyermekvédelmi kedvezményben részesül,
* aki tartósan beteg,
* aki három- vagy többgyermekes családban él.

Amennyiben igénybe kívánják venni szolgáltatásunkat, a **diákotthoni jelentkezési lapot** **2020. május 22-ig** kitöltve **postai úton** vagy **e-mailben** (titkar@irinyi-ref.hu) visszajuttatni szíveskedjenek.

**Szeretettel várunk minden kedves diákot.**

Kazincbarcika, 2020. április 27.

Csernaburczky Ferenc sk.

igazgató